Näin Kannen ja Areenan rakentaminen etenee: enää valtionosuus ja investointipäätös uupuvat – Uusi kaupunginosa syntyy seitsemässä vuodessa

Tampereen lähivuosien mittavin rakennusurakka on alkamassa Sorin sillan eteläpuolella vielä tämän syksyn aikana. Kansi ja areena on yli puolen miljardin euron hanke, jonka uskotaan jo rakentamisvaiheessa synnyttävän kaupunkiin 3 600 uutta työpaikkaa. Loppuvuosi 2017 menee rakentamisen valmistelutöihin ja tontin paalutukseen. Vuoden 2018 kuluessa ratapihan eteläpää saa kannen, jonka päälle nousevat elämysareena ja kaksi tornitaloa. Torneihin tulee liiketilaa, toimistoja ja asuntoja. Areenan yhteyteen on suunnitteilla myös hotelli kasinoineen. Nykyisen arvion mukaan rakennustöiden ensimmäinen vaihe valmistuu vuonna 2021. Areena ehtii näin valmiiksi sopivasti ennen Suomen jääkiekon MM-kisoja vuonna 2022. Suomen suurimmalle tapahtuma-areenalle sopivat kiekon lisäksi myös kansainvälisen mittakaavan konsertit. Katsomoon mahtuu jääkiekossa 13 000 ihmistä, konserteissa jopa 14 000 ihmistä. Tavoitteena on, että pohjoiskannen rakentaminen alkaa heti ykkösvaiheen jälkeen. Pohjoiskannen päälle rakennetaan kolme tornitaloa lisää. Jopa 29-kerroksiset asuintalot ovat Tampereen uusi maamerkki. Alun perin tornitalot oli ajateltu ensisijassa toimistoiksi, nyt kaupunkilaisten odotetaan muuttavan niihin. Alueelle tulee jopa tuhat uutta asuntoa ja lähes kaksi tuhatta uutta asukasta. Monitoimiareenan kokonaislaajuus on lähes 50 000 neliömetriä. Liike- ja toimistotiloille, asunnoille ja hotellille tulee runsaat 60 000 neliötä. Kokonaisuudessaan uuden kaupunginosan on määrä olla valmis vuoteen 2024 mennessä. Valtion avustus varmistuu Kaupunki ja rakentajat ovat valmiina, esimerkiksi meluilmoitukset ratapihan paalutusta varten on jo tehty. Niiden puolesta työt voitaisiin aloittaa jo syyskuun viimeisellä viikolla. –Rakentamiseen on valmius ryhtyä heti, kun investointipäätös on tehty ja eduskunta on hyväksynyt hankkeen valtionavustuksen lisätalousarviossa, kertoo hankejohtaja Tero Tenhunen Tampereen kaupungilta. Tampereen monitoimiareena on saamassa 18 miljoonaa euroa valtion tukea. Summa on kirjattu opetus- ja kulttuuriministeriön liikuntapaikkojen rahoitussuunnitelmaan vuosille 2017–2020. Valtiovarainministeriö julkaisee ehdotuksensa vuoden 2017 kolmanneksi lisätalousarvioksi syksyllä. Silloin varmistuu, että Kansi ja areena -hanke on siellä mukana. Lopullisen päätöksen avustuksesta tekee eduskunta hyväksyessään lisätalousarvion marraskuun alkupuolella. Hanke käynnistetään Lisäksi Tampereen kaupungin ja sijoittajaryhmän on vielä tehtävä investointipäätös, jolla hanke käynnistetään monitoimiareenan osalta. Monitoimiareenan ja harjoitushallin rakennuttaa ja omistaa kiinteistöyhtiö, jossa Tampereen kaupunki on vähemmistöosakkaana. Pääosakas on SRV:n, LähiTapiola-ryhmän ja OP Ryhmän vakuutus- ja eläkeyhteisöjen muodostama yksityinen sijoittajaryhmä. Lisäksi sijoittajaryhmä rakennuttaa hankkeen muut osat eli asuintornit, hotellin, toimisto- ja liiketilat sekä pysäköintihallin. Koko Kansi ja areena -hankkeen kokonaisarvo on yli 500 miljoonaa euroa, mistä areenan ja harjoitushallin osuus on noin 100 miljoonaa euroa. Tampereen kaupunki sijoittaa hankkeeseen 60 miljoonaa euroa. Siitä 26 miljoonaa euroa sijoitetaan monitoimiareenan kiinteistöyhtiöön. Lisäksi kaupunki maksaa 22,7 miljoonaa areenan tontin saattamisesta rakennuskelpoiseksi ja 11,3 miljoonaa kansien infrastruktuurista. Kaupungin osuus kansien ja kaupunki-infran rakentamisesta on siten yhteensä 34 miljoonaa. Korjaus 20.9.2017 klo 18: Korjattu, että valtiovarainministeriö julkaisee ehdotuksensa vuoden 2017 kolmanneksi lisätalousarvioksi syksyllä.